15/09/12
Cjarte europeane: a ce pont sino?
A ce pont sino cul percors di ratifiche de Cjarte europeane des lenghis regjonâls o minoritariis? Il teme al jere al ordin dal dì de riunion di joibe de V Comission de Cjamare dai deputâts, ven a dî chê che si ocupe di belanç, tesaur e programazion. In buine sostance il test nol è stât frontât, ma tornât a mandâ in III Comission par vie che intal confront tra il relatôr, o sei il parlamentâr sart Giulio Calvisi (te foto), e il sotsegretari Gianfranco Polillo (par cui che no sal visàs al è chel dai "oneri aggiuntivi"...) al è vignût fûr che, se pes lenghis minoritariis cjapadis dentri intal proviodiment i "coscj" a son cuvierts de leç statâl 482/99, pal romanì (la lenghe fevelade di rom e sinti) no si à informazions in mert ae cuvierzidure finanziarie. Il test di ratifiche al ven duncje blocât in spiete che la III Comission e fasi un aprofondiment in proposit. Fin chi la informazion; cumò cualchi riflession.
Al sarès di jessi contents, massime in timps là che tocje strenzi la cengle, par cheste atenzion mostrade dai parlamentârs talians pes spesis che a compagnin i proviodiments che a son daûr a prontâ. Pecjât che no mostrin la stesse atenzion par ducj i proviodiments e che, cuant che si trate di garantî i dirits linguistics, in Italie a vedin simpri vût il braç curt, ancje cuant che lis vacjis a jerin grassis...
Al sarès di jessi contents parcè che a voltis fâ une robe mâl al è piês che no fâle e, viodût che il test di ratifiche cumò in discussion al garantìs a furlans, sarts e a altris comunitâts minorizadis une tutele linguistiche che su cierts ponts e je fintremai plui basse di chê previodude de 482, alore al sarès forsit miôr che il proviodiment nol passàs e, chest rimant ae III Comission, al podarès lâ ta chê direzion. Pecjât però che chest al dipendi dome di un resonament sui "coscj" e no sui contignûts dal proviodiment.
Al sarès il câs alore di rindisi cont che, ancje daûr di cheste vicende, la logjiche e je la stesse che e je daûr a segnâ la politiche taliane tai confronts des comunitâts minorizadis: 1) ducj i progrès fats vie pai agns '90 e tal prins agns dal secul gnûf in teme di dirits linguistics a son metûts in discussion (par no dî sot atac) sul plan legjislatîf, juridic e de cuvierzidure economiche; 2) a paiâ il presit plui alt a son chês comunitâts che no àn tratâts internazionâi che lis tutelin o une rapresentance politiche che e sa fâsi valê jù a Rome (e no je tant une cuistion di numars, ma di convinzion). Par fevelâ juste di cjase nestre, ce credibilitât si puedie vê tal pretindi il rispiet dai dirits linguistics dai furlans jù a Rome cuant che la Regjon Autonome Friûl - Vignesie Julie no ju rispiete nancje intai cjamps di sô competence?
Nessun commento:
Iscriviti a: Commenti sul post (Atom)
unk fur_Latn fur_Latn fur_Latn fur_Latn fur_Latn ita_Latn fur_Latn